      የነጻ ገለልተኛ እና የብዝሃነትና አካታችነት አስተዳደር ሥርአት ማስፈጸሚያ የመስተዳድር ምክር ቤት ደንብ ቁጥር ---------/2017 ዓ/ም



በመስተዳድር ምክር ቤት በተሻሻለዉ የክልሉ የመንግሥት ሠራተኞች አዋጅ ቁጥር 208/2017  አንቀጽ 34 ንዑስ አንቀጽ (4) መሠረት ይህን ደንብ አውጥቷል። 
ክፍል አንድ
ጠቅላላ ድንጋጌዎች
አንቀጽ 1
                                  አጭር ርዕስ
ይህ ደንብ “የነጻ ገለልተኛ እና የብዝሃነትና አካታችነት አስተዳደር ሥርአት ማስፈጸሚያ የመስተዳድር ምክር ቤት ደንብ ቁጥር   -------- /2017“ ተብሎ ሊጠራ ይችላል፡፡
አንቀጽ 2
ትርጓሜ
   የቃሉ አገባብ ሌላ ትርጉም የሚያሰጠው ካልሆነ በስተቀር በዚህ አዋጅ ውስጥ፡-
1. “አዋጅ” ማለት የተሻሻለ የክልሉ መንግሥት ሠራተኞች አዋጅ ቁጥር 208/2017 ነው፡፡
2. በአዋጁ አንቀጽ 2 የተሰጡ ትርጓሜዎች ለዚህ ደንብም ተፈጻሚ ይሆናሉ፡፡
3. “የክልሉ መንግስት” ማለት የቤኒሻንጉል ጉሙዝ ክልል መንግስት ማለት ነው፤
4. “ተቋም” ማለት በአዋጁ አንቀጽ 17 ንዑስ አንቀጽ 1 መሠረት የመንግሥት ሠራተኞችን የቴክኒካል እና ባህርያዊ  ብቃት የመመዘንና የማረጋገጥ ሥርዓትን የሚያስፈጽም የክልሉ የብቃትና ሥራ አመራር  ተቋም የተባለ የመንግሥት መሥሪያ ቤት ነው። 
5. “ቢሮ” ማለት የቤኒሻንጉል ጉሙዝ ክልል መንግስት ሲቪል ሰርቪስ ቢሮ ማለት ነው፤
6.  “ብቃት” ማለት ዕውቀትን፣ ክህሎትን፣ ተነሳሽነትን፣ ሙያዊ እሴትን፣ መልካም ባህሪይን አቀናጅቶ የመጠቀም፣ ሥራንና ኃላፊነትን በውጤታማነት የማከናወን እና  የታቀደውን ግብ የማሳካት አቅም ሆኖ ይህንኑ ለማስፈጸም በተቋሙ ሊመዘን እና እውቅና  ሊሰጠው የሚችል ነው፡፡
7. “መንግስት ሰራተኛ”፤ ማለት በክልሉ መንግስት መስረያ ቤት ውሰጥ በቋሚነት ተቀጥሮ የሚሰራ ሰው ማለት፡፡
8. “የመንግስት መስረያ ቤት”፤ ማለት ራሱን ችሎ በአዋጅ ወይም በደንብ የተቋቋመ እና ከመንግስት በሚመደብ መደበኛ በጀት የሚተዳደር የመንግስተ መስረያ ቤት ማለት ነው፡
9. “አገልግሎቶች” ማለት በተቋሙ የሚሰጡ የስልጠና የምክር፡ የምርምር ፡የብቃት ምዘና፡  የስልጠና ማስተባበር እና የፍቃድ አሰጣጥ  አገልግሎቶች ማለት ነው፡፡
10. “ነጻና ገለልተኛ“ ማለት ከማንኛውም ፖለቲካ እና ፓርቲ ተጽዕኖ እና ጣልቃ ገብነት ነጻ በመሆን መሥራት፣ማስተዳደር እና አገልግሎትን በህግ በተደነገገው አሰራር ስርአት መሠረት ግልጽነትና ተጠያቂነት በሚያሰፍን አግባብ ለተገልጋዩ ማቅረብ ነው፡፡
11. “ብዝሃነት’’ ማለት ሴቶች፣ ወጣቶች፣ አካል ጉዳተኞች እና ብሔር ብሔረሰብ  ልዩነት የሚያመለከት ሲሆን ልዩነቶችን አክብሮና ተገቢዉን ዕዉቅና ሰጥቶ  ባላቸዉ ትምህርት ዝግጅት፣ ስራ ልምድ፣ ብቃት እና ውድድር መሰረት ያደረገ የስራ ሰምሪት  ማከናወን ነዉ ፤፤ 
12.  “አካታችነት” ማለት ሴቶች፣ ወጣቶች፣ አካል ጉዳተኞች እና ብሔር ብሔረሰብ በተቋማዊ አደረጃጀት፣ማህበራዊ እና ሀገራዊ ጉዳዮች ውስጥ በንቃት እንዲሳተፉ እና ጉልህ አስተዋጽኦ እንዲያበረክቱ የሚያስችል የህብረተሰብ ክፍሎች ተዋጽኦና  ምጣኔ ነው፡፡ 
13.  “ሜሪት”ማለት ብቃቱ የተረጋገጠ አዲስ ወይም በሥራ ላይ ያለ የመንግስት ሠራተኛ ግልጽ፣ ነፃና ገለልተኛ በሆነ አሠራር፣ በውድድር እና አብላጫ ውጤትን መሠረት በማድረግ በአንድ ሥራ መደብ ሠራተኛ የሚቀጠርበት ወይም በደረጃ እድገት ወይም በሙያ መሰላል የሚያድግበት ወይም የሚደለደልበት የአሠራር ሥርዓት ነው፡፡
14.  “የፖለቲካ ተሿሚ” ማለት የመንግስት መሥሪያ ቤትን በህግ ማእቀፍ እንዲያስተዳድር፣ እንዲቆጣጠር እና እንዲመራ በመንግስት የሚሾም ባለስልጣን ነው፡፡
15. “የሥራ ግንኙነት እና ገደብ” ማለት በፖለቲካ ሥራ እና የመንግስት አስተዳደር ስራ መካከል ያለውን ልዩነት አመልካች ወሰን ነው፡፡
16.  ማንኛውም በወንድ ጾታ የተደነገገው የሴትንም ጾታ ይገልጻል፡፡


አንቀጽ 3
መርሆ
   ማንኛውም የመንግስት መሰሪያ ቤት በዚህ ደንብ መሰረት የሚከተለውን መርሆ መከተል  አለበት፡፡
1. የህግ በላይነት፣
2. ግልጽነት፣
3. አሳታፊነት፣
4. ብቃትና ወድድር /ሜሪት/፣
5. ፍትሃዊነት፣ እና
6. ሙያዊ ሥነ-ምግባር፡፡
ክፍል ሁለት
ነፃ ገለልተኛ የአሰራር ሥርዓት ማስፈጸም 
አንቀጽ 4
የሰው ኃይል ሥራ ስምሪት
1. ለቅጥር፣ ደረጃ እድገት ወይም እድገት መሰላል፣ ዝውውር እና ድልድል የሥራ ስምሪት  ሥርአት ተፈላጊ ችሎታ ያሟላና ብቃትና ውድድር /ሜሪትን/ ብቻ ያሟላ የተሻለ ብቃት ያለው ተወዳዳሪ መመረጥ አለበት፡፡
2. የሰው ኃይል ስምሪት በህግና መመሪያ ድንጋጌ መሰረት የአሰራር ሥነ ስርአት ተከትሎ ብቻ መፈጸም አለበት፡፡
3. መንግሥታዊ እና ፖለቲካዊ ሥራ የራሱን አሠራር ሥርዓት ተከትሎ ሳይቀላቀሉ የሚከናወንበትን አግባብ መከተል አለበት፣
አንቀጽ 5
የመንግስት መ/ቤቶች አደረጃጀት
   ቀመር እና መለኪያ፣የሙያ ምድብ ስታንዳርድ፣ የመንግስት አገልግሎትና አስተዳደር ፖሊሲ እና ስትራቴጂ መሰረት ያደረገ አደረጃጀት መኖር አለበት፡፡
አንቀጽ 6
አገልግሎት አቅርቦት
   ከፖለቲካና ፓርቲ አሰራር እና ጣልቃ ገብነት ነጻና ገለልተኛ የሆነ የመንግስት አገልግሎት ማቅረብና መተግበር ግዴታ ነው፡፡
አንቀጽ 7
የተከለከሉ ተግባራትን ስለመቆጣጠር
በሥራ ቦታ የሃይማኖት ተግባራት ማከናወን፣ ዝምድናና ትውውቅ መሰረት ያደረገ አሰራር፣ ውድድር እና ብቃት ያልተከተለ የምልመላና መረጣ አሰራር ተቀባይነት የሌለውና ሕገ ወጥ ስለሆነ ጥብቅ ቁጥጥር መደረግ አለበት፡፡
አንቀጽ 8
የፖለቲካ ተሿሚ የሥራ ግንኙነት እና ገደብ
   ማንኛውም ተሿሚ በሚመራው ወይም በሚያስተዳድረው መስሪያ ቤት የሚከተለውን መፈጸም አለበት፡፡
1. የፖለቲካና የመንግሥት አስተዳደር ሥራ ክፍፍልና መስተጋብር መሰረት በማድረግ በስራ ላይ ባሉ ህጎች ብቻ መመራት አለበት፡፡
2. ለዜጎች የሚቀርበው የመንግስት አገልግሎት ከማንኛውም ዓይነት የግል ስሜት፣ ያልተገባ የጥሬ ገንዘብ እና የአይነት ጥቅም፣ የፖለቲካዊ ፍላጎቶች እና ዝምድናና ጓዳዊ ግንኙነቶች ተፅዕኖ ነፃ ሆኖ እንዲቀርብ ማድረግና የማረጋገጥ ሀላፊነት አለበት፡፡
3. ማንኛውም የሰው ኃይል ስምሪት ምልመላና መረጣ ከፖለቲካ ወገንተኛነትና ከማንኛውም ተፅዕኖ የፀዳና ብቃትና ውድድር /ሜሪትን/ ብቻ መሠረት ያደረገ መሆኑን የማረጋገጥ ኃላፊነት አለበት፡፡ 
4. ግዥ፣ፋይናንስና ሀብት አስተዳደር ከፖለቲካ ፓርቲ ተፅዕኖ ወይም ጣልቃ ገብነት ነፃ ሆኖ ህግን ብቻ መሰረት አድርጎ እንዲፈፀም የማድረግ ሀላፊነት አለበት፡፡
5. አድልዎ በሌለበት ሁኔታ የመሥራት፣ በቀለም፣ በዘር፣ በብሔር/በብሔረሰብ፣በፆታ፣ በቋንቋ፣ በሃይማኖት፣ በፖለቲካ አመለካከት ወይም በሌላ አቋም ወይም አግባብነት በሌለው ግምት ምክንያት የተለየ እንክብካቤ ወይም ልዩነት ሳያደርጉ በቀረበላቸው ጉዳይ ፍሬ ሀሳብ ላይ ተመስርተው ውሳኔ መስጠት አለበት፡፡
6. ሕገ መንግስቱን የማክበርና የማስከበር፣ ስራቸውን ከሥራ ባልደረቦቻቸውና ከሚመለክታቸው ሌሎች ሰዎች ጋር ማከናወን፣ይጠበቅባቸዋል 
7. በሌላ ተሿሚ ሕገ ወጥ የሆነ ትዕዛዝ እንዲፈጽም ከተጠየቀ ጉዳዩ ለሚመለከተው ሌላ መንግስታዊ አካል ማሳወቅ አለበት።
8.  ለመ/ቤቱ በህግ ተወስኖ በተሰጠው ተግባርና ኃላፊነት መሰረት ውሳኔ መሥጠት አለበት።
9. ህግና መመሪያን የማይቃረን ውሳኔ መስጠት አለበት።

ከፖለቲካ አመራር ጋር የሠራተኛው ግንኙነት እና ገደብ
   ማንኛውም የመንግስት ሰራተኛ ከበላይ ኃላፊ ጋር የሚከተለው ግንኙነት ሊኖረው ይገባል፡፡
1. የመንግስት ፖሊሲዎች፣ፕሮግራሞችና ዓላማዎች እንዲሳኩ ማብራሪያዎችን፣ ትንትናዎች እና ምክንያታያዊ አመክንዮችን በማቅረብ ተሿሚን ማገዝ አለበት።
2. ነፃና ገለልተኛ የሆነና በግልፅና ተጨባጭ መረጃ ላይ የተመሠረተ የምክር አገልግሎት ለተሿሚ መስጠት አለበት፡፡
3.  የመንግሥትን ውሳኔዎችን በመልካም ሥነ-ምግባርና ሙያዊ ብቃት የማስፈፀም ሀላፊነት አለበት፡፡
4. ሁሉንም ሰው በማክበርና በጨዋነት ሥራውን ማከናወን አለበት፡፡
5. ለግሉ ወይም ለሌሎች ጥቅም ለማስገኝት ብሎ በመንግስት መስሪያ ቤቱ የበላይ ኃላፊ ላይ ጫና ማሳደር የለበትም፡፡ 
6. የበላይ ኃላፊን የሥራ መመሪያና የሚሰጠውን የሥራ አቅጣጫ በቅንነት፣ በመልካም ስነምግባርና በሙያዊ ክብር መቀበልና ተግባራዊ የማድረግ ኃላፊነት አለበት፡፡  
7. ለበላይ ኃላፊ ወቅታዊ፣ ተጨባጭ፣ ሐቀኛ፣ ግልፅና ተጠያቂነትን የሚያመላክቱ ሪፖርቶችን የማቅረብ ሃላፊነት አለበት፡፡
8. ወቅታዊ እና ተአማኒነት ያለው መረጃ የመስጠት ሃላፊነት አለበት፡፡
9. ለበላይ ኃላፊ የሚያቀርበው ሀሣብና ውሳኔ የተለየ ዝና ወይም ጥቅም ለማግኘት  አለመሆኑን  የማረጋገጥ ሃላፊነት አለበት፡፡
10.  ለተፈፀመ ጉድለትና ግድፈት ተገቢ እና እውነተኛ ማስረጃ ላይ የተመሰረተ ምላሽ መስጠት አለበት፡፡
11.  በዘር፤ በቀለም፤ በፆታ፤ በቋንቋ፤ በሃይማኖት፣ በብሄር በብሄረሰብ፤ በአካል ጉዳት፣ በሀብት፣ በፖለቲካ አመለካከት፣በአካባቢ ወገናዊነት ወይም በሌላ ምክንያት ልዩነት ሳያደርግ በፍትሐዊነት ሕዝብንና ዜጋን  በጋራ ማገልገል አለበት፡፡

ክፍል ሶስት
የብዝሃነት እና አካታችነት መብቶች መጠበቅ እና ማስፈጸም

የወጣቶችን መብት መጠበቅ
1. ማናኛዉም የመንግሥት መሥሪያ ቤት ወጣቶችን የሚጋብዙ ክፍት ስራ መደቦችን ለይተው እንዲታወቁ ለቢሮዉ ሪፖርት ማድረግ አለበት፡፡
2. ቢሮዉ የሚከተሉት ኃላፊነት አለበት፡፡
ሀ. ወጣቶች ለቅጥር የሚመዘገቡበት ኦንላይን ምዝገባ ስርዓት መፍጠር፣
ለ. በክፍት ስራ መደቦች ለቅጥር ያመለከቱ ወጣቶች መስፈርቱን አሟልተው ከተገኙ ለዝግጁነት ሥልጠና እንዲቀርቡ ማድረግ፣
3. ተቋሙ የሚከተሉትን ኃላፊነት አለበት፡፡
     ሀ. የብቃት ምዘና በማካሄድ ብቃት ያላቸውን ወጣት ምሩቃን ለይቶ ለቅጥር ይልካል፣ተግባራዊነቱን ይከታተላል፣

የአካል ጉዳተኞች መብት መጠበቅ
የመንግሥት መሥሪያ ቤት የሚከተሉትን ኃላፊነት አለበት፡፡
1. አካል ጉዳተኞች በቅጥር፣ በደረጃ ዕድገት፣ በዝውውር፣ በድልድል፣ በሙያ መሰላል እድገት፣ በትምህርትና ሥልጠና አፈጻጸም የተጨማሪ ድጋፍ እርምጃ ተጠቃሚ መሆን አለባቸው፡፡
2.  ማንኛውም የመንግሥት  መሥሪያ  ቤት  የሥራ  አካባቢው ለአካል ጉዳተኛ ሠራተኞቹ ምቹ መሆኑን ማረጋገጥ፣ አለበት፡፡
3. በመስሪያ ቤቱ ውስጥ አካል ጉዳተኛ የመንግስት ሰራተኛ ቁጥር ወደ 5% ከፍ እንዲል አቅዶ መስራት፣
4. ለአካል ጉዳተኛው የመንግስት ሰራተኛ የትራንስፖርት ሰርቪስ አገልግሎት ማመቻቸት፣
5. የመንግስት መስሪያ ቤቶች የስራ አካባቢ  እና ህንጻ በሚገነቡበት ወቅት ለአካል ጉዳተኞች ምቹ መሆናቸውን በማየት የማስተካከያ እርምጃዎችን መውሰድ፣ ምቹ መሆኑን ማረጋገጥና ክትትል ማድረግ፣
6. ለአካል ጉዳተኛ የመንግስት ሰራተኛ ለስራ የሚያስፈልጉት መሳሪያዎች እንዲሟሉ የማድረግ እና ስለአጠቃቀማቸውም ስልጠና መስጠት፣ ተደራሽ የሆነ የቴክኖሎጂና የመረጃ አቅርቦት ስርዓት መፍጠር፣ 
7. ዕውቀታቸው፣ ክህሎታቸውና ባህሪያቸው የበለጠ እንዲጎለብት የሥልጠና ዕድሎችን ማመቻቸት፣
8. ከሥራው ጋር ተያያዥነት ባለው አሰራር ረዳት ለሚያስፈልገው አካል ጉዳተኛ ተገቢውን ድጋፍና ክብካቤ መስጠት፣
9. ለአመራሩና ሠራተኛው ስለአካል ጉዳተኞች መብት አጠባበቅ ግንዛቤ እንዲፈጠር ማድረግ፣
10.  በቸልተኝነት ሊፈጸሙ በሚችሉ የማግለልና መድሎ ልምዶችን ለማሰወገድ ወርክሾፕ እና ሴምናር በማካሄድ በቂ ግንዛቤ መፍጠር፣
11. የመንግስት መስሪያ ቤቶች በሚያዘጋጇቸው ፕሮግራሞች፣ ፕሮጀክቶችና ዕቅዶች የአካል ጉዳተኞች ጉዳይ መካተቱን የማረጋገጥ፣ኃላፊነት አለበት፡፡

የሴቶች መብት መጠበቅ
   የመንግሥት መሥሪያ ቤት የሚከተሉትን ኃላፊነት አለበት፡፡
1. ማንኛውም የመንግሥት መሥሪያ ቤት ሴት የመንግሥት ሠራተኞችን  ለማብቃትና በውሳኔ ሰጪ የሥራ ቦታዎች ላይ እንዲመደቡ ለማድረግ የሚያስችሉ የተጨማሪ ድጋፍ  እርምጃዎችን መውሰድ አለበት፡፡
2. ሴቶች  በቅጥር፣  በደረጃ  እድገት፣  በዝውውር፣ በድልድል፣ በሙያ መሰላል እድገት፣  በትምህርትና ሥልጠና  አፈጻጸም  የተጨማሪ ድጋፍ እርምጃ  ተጠቃሚ  መሆን  አለባቸው፡፡
3. በአንድ የሥራ ክፍል የአንድ ጾታ ብዛት ከ3/5 እንዳይበልጥ በማድረግ የጾታ ተዋጽኦ መጠበቅ፣
4. የመንግስት መስሪያ ቤቶች በሚያዘጋጇቸው ፕሮግራሞች፣ ፕሮጀክቶችና ዕቅዶች የሴቶች ጉዳይ መካተቱን ማረጋገጥ፣
5. በሴቶች ላይ የሚፈጸም ማንኛውንም ዓይነት የጾታ ትንኮሳና ጥቃትን መከላከልና ተፈጽሞ ሲገኝ እርምጃ መውሰድ፣
6. በጾታ ዕኩልነት ዙሪያ አመራሩና ሠራተኛው በቂ ግንዛቤ እንዲኖረው ማድረግ፣ 
7. ሆን ብሎ ወይም በቸልተኝነት ሊፈጸሙ በሚችሉ የማግለልና መድሎ ልምዶችን ለማስወገድ ወርክሾፕ እና ሴምናር በማካሄድ በቂ ግንዛቤ መፍጠር፣ኃላፊነት አለበት፡፡

የብሔር ብሔረሰብ መብት መጠበቅ
የመንግሥት መሥሪያ ቤት የሚከተሉትን ኃላፊነት አለበት፡፡
1. ክልሉን የሚመስል የመንግሥት ሠራተኞች ስብጥር መኖሩን በማረጋገጥ የብሔር ብሔረሰቦች፣የአካል ጉዳተኞች፣ የፆታ ተዋጽኦ የመሳሰሉትን ብዝኃነት እና አካታችነትን ያገናዘበ የመንግስት አገልግሎት እና አስተዳደር ስርአት ተግባራዊ ማድረግ አለበት
2. የብሔር ብሔረሰቦችና ህዝቦች ሚዛናዊ ተዋጽኦ እና ውክልና ለማሳደግ በየአመቱ ብቃት እና ውድድር መሠረት ተደርጎ ክፍት የሥራ መደቦች በቅጥር፣ በዝውውር፣ በደረጃ ዕድገት እና ድልድል ማሟላት እና የብሔረሰብ ስብጥር እኩል እስኪሆን ድረስ ተመጣጣኝ ደረጃ ለማድረስ የሠራተኛ ሥራ ስምሪት ማከናወን፣
3. በስራ ቦታው ያለውን አነስተኛ ቁጥር ያላቸዉን ነባር ብሔረሰብ ለይቶ በመረጃ በማወቅ የብሔረሰብ ምጥጥን እንዲኖር፣እና ውክልና እንዲጨምር የተጨማሪ ድጋፍ እርምጃ በአግባቡ መተግበሩን ማረጋገጥ፣
4. በሥራ ላይ የሚመደብ አመራር በየደረጃው ሁሉም ብሔረሰቦች የተወከሉበት እንዲሆን ማድረግ፣
5. በመሰረተ ልማት እጦት እና በተለያዩ ምክንያት የትምህርት ዕድል ያላገኙ ብሔረሰቦችን ለይቶ በመረጃ በማወቅ፣ እቅድ አውጥቶ በመስራት የብሔር ብሔረሰቦችና ህዝቦች ሚዛናዊ ተዋጽኦ ለማሳደግ በየአመቱ ብቃት እና ውድድር መሠረት ተደርጎ ብሄር ብሄረሰብን የሚወክሉ የዝግጁነት ሠልጣኞችን መልምሎ ወደ ሥልጠና ተቋማት የማስገባት፣
6. የሠራተኛውን የብሔረሰብ ስብጥርና ብዛት ለይቶ በመያዝ ስብጥሩን ለማሟላት የሚያስችል የስራ ስምሪት እቅድ አውጥቶ በተግባር ላይ  እንዲውል የማድረግ፣ ኃላፊነት አለበት፡፡
ክፍል አራት
የነጻ ገለልተኛ እና ብዝሃነትና አካታችነት ሥርአትን የማስፈጸም ሀላፊነት

የቢሮዉ የማስተባበር ኃላፊነት
1. ነፃና ገለልተኛ ስርዓት ትግበራን በበላይነት መምራት፣ማስተባበር፣አፈጻጸሙን መከታተል፣ መገምገምና የማሻሻያ እርምጃ መውሰድ አለበት፡፡
2. የመንግሥት መሥሪያ ቤት የሚመሩ የሥራ ኃላፊዎች የመንግስት ሥራ እና የፖለቲካ ሥራ ሳይደበላለቅ ሚዛኑን ጠብቆ መሰራቱን ማረጋገጥ አለባቸው፡፡
3. የሹመት እና የሜሪት የሥራ መደቦችን በመለየት የሙያ ምድብ ስታንደርድ ሰርቶ ለሚመለከታቸው አካለት ማሳወቅ አለበት፡፡
4. የመንግስት ሠራተኞች በብቃት ተመዝነው ማረጋገጫ ምስክር ወረቀት ያላቸው መሆኑን፣ ከተሿሚነት የሚነሱ አመራሮች በብቃት እና ውድድር መመደባቸውን ማረጋገጥ አለበት፡
5. የመንግሥት መሥሪያ ቤት ተግባሩን በትክክል እየተወጣ ስለመሆኑ የአካል ምልከታ ቁጥጥር በማካሄድ በግማሽ እና በዓመቱ የስራ አፈጻጸም  ለመስተዳድር ም/ቤት ሪፖርት ያቀርባል፡፡

የመንግሥት መሥሪያ ቤት ነጻ ገለልተኛ አሰራር ሥርአትን የማስፈጸም  ኃላፊነት
       ነጻ ገለልተኛ አሰራር ሥርአትን በሚከተለው ሁኔታ የመንግሥት መሥሪያ ቤት የማስፈጸም ኃላፊነት አለበት፡፡
1. የፖለቲካ እና በመንግስት የአስተዳደር ስራዎች መካከል መኖር ያለበትን የሥራ ግንኙነት እና ገደብ ጠብቆ ተልዕኮውን ማስፈፀም አለበት፣
2. ከፖለቲካ ፓርቲ አላስፈላጊ ጣልቃ ገብነት ነጻና ገለልተኛ የሆነ እና ከማንኛውም ዓይነት ተጽእኖ የተጠበቀ የመንግስት አገልግሎትን ማቅረብና ማረጋገጥ አለበት፣
3. ተሿሚ እና ባለሙያ የመንግስት ሠራተኛ ግልፅነት እና ተጠያቂነትን ማዕከል ያደረገ ግንኙነት እንዲኖር ማድረግ አለበት፣
4. የህዝብ ሀብትን አግባብነት ባለው መንገድ መጠቀም፣ማስተዳደርና ለህዝቡ ተገቢነት ያለውን መረጃ መስጠት አለበት፣
5. ለሚመለከታቸው አካላት የሚሠጠው አገልግሎት ከጣልቃገብነት ነጻና ገለልተኛ በሆነ የትብብር አሰራር መፈጸም አለበት፡፡
6. የአሰራር ስርዓት ትግበራውን በትክክል እየተወጣ ስለመሆኑ በግማሽ እና በየዓመቱ የስራ አፈጻጸም ሪፖርት ለቢሮዉ ያቀርባል ፡፡

የመንግሥት መሥሪያ ቤት የብዝሃነት እና አካታችነት አሰራር ሥርአትን የማስፈጸም  ኃላፊነት
 የብዝሃነት እና አካታችነት አሰራር ስርዓት በሚከተለው ሁኔታ የመንግሥት መሥሪያ ቤት የማስፈጸም ኃላፊነት አለበት፡፡
1. የጾታ፣ የሃይማኖት፣ የብሔር፣ የአካባቢ፣ የፖለቲካ፣ የዕድሜ ወይም የቡድን
ልዩነቶችን በማክበርና ዕውቅና በመስጠት ሥራውን እውነትንና ሕግን በተከተለ
መርህ መሠረት ብቻ ማከናወን ያስፈልጋል፡፡
2. በሰው ኃይል ስምሪት ውስጥ ብዝሃነትንና አካታችነትን የሚያረጋገጥ የአሰራር ስርዓት መዘርጋት፣በሚጠበቀውና በሚቻለው ደረጃ እንዲመጣጠን ማድረግ እና ተግባራዊነቱን መከታተል አለበት፣
3. የብዝሃነትንና አካታችነትን የተዛባ ተሳትፎ በመፈተሽ ሚዛናዊነትን ለማስጠበቅ በሚዘጋጁ ፕሮግራሞች፣ፕሮጀክቶች እና ዕቅዶች የሴቶች፣የወጣቶች፣የአካል ጉዳተኞች እና የብሔር ብሔረሰብ ተዋጽኦ ወይም ውክልና መሰረት መመጣጠኑን ማረጋገጥ አለበት፣
4. የመንግስት ሠራተኞች ስብጥር የሴቶች፣ የወጣቶች፣ የአካል ጉዳተኞች እና የብሔር ብሔረሰብ ተዋጽኦ ወይም ውክልና ጠብቆ ብቃትና ውድድር /ሜሪትን/ ብቻ መሠረት አድርጎ እንዲፈጸም ማድረግ አለበት፣
5. የአሰራር ስርዓት ትግበራውን በትክክል እየተወጣ ስለመሆኑ በግማሽ እና በየዓመቱ የስራ አፈጻጸም ሪፖርት ለቢሮዉ ያቀርባል፡፡

ክፍል አምስት
ልዩ ልዩ ድንጋጌዎች
አንቀጽ 17
የአፈጻጸም ክትትልና ግምገማ
1. የመንግስት መሥራያ ቤት የስድስት ወር እና ዓመታዊ የነጻ ገለልተኛ እና የብዝሃነትና አካታችነት አሰራር ሥርአት አፈጻጸም ሪፖርት ለቢሮዉ ያቀርባል።
2. በቢሮዉ አማካኝነት የብዝሃነት እና አካታችነት ውጤታማነት በየስድስት ወሩ ተገምግሞ የማሻሻያ እርምጃ መወሰድ አለበት፡፡
አንቀጽ 18
ተጠያቂነትን ስለማስፈጸም
በዚህ ደንብ የተደነገጉትን ሆን ብሎ ወይም በቸልተኝነት የጣሰ ወይም እንዲጣሱ ያደረገ  የሥራ ኃላፊ እና የመንግስት ሠራተኛ አግባብ ባለው ሀግ ተጠያቂ ይሆናል፡፡
አንቀጽ 19
ደንቡን ስለማሻሻል
የመስተዳድር ምክር ቤት ይህን ደንብ ለማሻሻል ይችላል፡፡




አንቀጽ 20
መመሪያ ስለማውጣት
ቢሮዉ ይህን ደንብ ለማስፈጸም የሚያስፈልጉ መመሪያዎችን ሊያወጣ ይችላል፡፡
አንቀጽ 21
ተፈጻሚነት ስለማይኖራቸው ሕጎች
ከዚህ ደንብ ጋር የሚቃረን ማንኛውም ፣ መመሪያ ወይም ልማዳዊ አሠራር በዚህ ደንብ ውስጥ የተካተቱትን ጉዳዮች በተመለከተ ተፈጻሚ አይሆንም፡፡ 
አንቀጽ 22
ደንቡ የሚጸናበት ጊዜ
      ይህ ደንብ በክልሉ መስተዳድር ም/ቤት ከጸደቀበት ቀን ጀምሮ የፀና ይሆናል፡፡
                     አሶሳ --------- ቀን 2017 ዓ.ም
                        
                        አሻድሊ ሃሰን አልጅብ
             የቤኒሻንጉል ጉሙዝ ክልል ርዕሰ መስተዳድር

